Document ID: 32005D0303

KOMISJONI OTSUS,
31. märts 2005,
kresüülhappe, diklorofeeni, imasametabensi, kasugamütsiini ja polüoksiini nõukogu direktiivi 91/414/EMÜ I lisasse kandmata jätmise ning kõnealuseid aineid sisaldavate taimekaitsevahendite lubade tühistamise kohta
(teatavaks tehtud numbri K(2005) 975 all)
(EMPs kohaldatav tekst)
(2005/303/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõiget 2,
ning arvestades järgmist:
(1)
Direktiivi 91/414/EMÜ artikli 8 lõikes 2 sätestatakse, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad selle I lisas loetlemata toimeaineid, mis on juba turul kaks aastat pärast teatavakstegemise kuupäeva, kui kõnesolevaid aineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 1490/2002 (3) nähakse ette direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad. Toimeainete puhul, mille suhtes teataja ei täida kõnealuste määruste kohaseid kohustusi, ei kontrollita ega hinnata toimiku terviklikkust. Kresüülhappe, diklorofeeni, imasametabensi, kasugamütsiini ja polüoksiini kohta ei ole kas esitatud täielikku toimikut või on teataja andnud teada, et toimikut ei esitata ettenähtud tähtaja jooksul. Seetõttu ei saa kõnesolevaid aineid kanda direktiivi 91/414/EMÜ I lisasse ning liikmesriigid peaksid tühistama kõik kõnealuseid aineid sisaldavate taimekaitsevahendite load.
(3)
Toimeainete suhtes, mida sisaldavate taimekaitsevahendite turult kõrvaldamiseks vajalik etteteatamisaeg on lühike, on asjakohane ette näha kuni 12 kuu pikkune ajapikendus olemasolevate varude realiseerimiseks, ladustamiseks, turuleviimiseks ja kasutamiseks, et kõnealuseid varusid oleks võimalik kasutada ainult ühe kasvutsükli jooksul. Kui on ette nähtud pikem etteteatamisaeg, võidakse seda lühendada nii, et see lõpeb kasvuperioodi lõpul.
(4)
Komisjon on koos liikmesriikide ekspertidega hinnanud diklorofeeni, imasametabensi, kasugamütsiini ja polüoksiini kohta esitatud teavet, millest on ilmnenud vajadus jätkata asjaomase aine kasutamist. Sellistel juhtudel tuleks ette näha ajutised meetmed, et võimaldada välja töötada alternatiive.
(5)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kresüülhapet, diklorofeeni, imasametabensi, kasugamütsiini ja polüoksiini ei kanta direktiivi 91/414/EMÜ I lisasse.
Artikkel 2
Liikmesriigid tagavad, et:
1.
Kresüülhapet, diklorofeeni, imasametabensi, kasugamütsiini või polüoksiini sisaldavate taimekaitsevahendite load tühistatakse hiljemalt 30. septembriks 2005.
2.
Alates 15. aprillist 2005 ei anta kresüülhapet, diklorofeeni, imasametabensi, kasugamütsiini või polüoksiini sisaldavate taimekaitsevahendite lube ega uuendata neid direktiivi 91/414/EMÜ artikli 8 lõikes 2 sätestatud erandi alusel.
3.
Erandina lõikest 1 võivad lisa veerus B loetletud liikmesriigid säilitada veerus A loetletud aineid sisaldavate taimekaitsevahendite load kõnealuse lisa veerus C esitatud kasutusviiside korral hiljemalt kuni 30. juunini 2007, et võimaldada välja töötada asjaomaste ainete tõhusaid alternatiive.
Esimeses lõigus sätestatud erandit kasutavad liikmesriigid tagavad järgmiste tingimuste täitmise:
a)
kasutamist lubatakse jätkata ainult juhul, kui see ei mõju kahjulikult inimeste ega loomade tervisele ega mõjuta ebasoodsalt keskkonda;
b)
pärast 30. septembrit 2005 turule jäänud taimekaitsevahendid varustatakse uute etikettidega vastavalt piiratud kasutustingimustele;
c)
kehtestatakse kõik asjakohased meetmed võimalike riskide vähendamiseks;
d)
asjaomastele kasutusviisidele otsitakse tõsiselt alternatiive.
4.
Asjaomane liikmesriik teatab komisjonile hiljemalt 31. märtsiks 2005 lõike 3 kohaldamisel võetud meetmetest, eelkõige punktide a-d alusel võetud meetmetest.
Artikkel 3
Liikmesriikide poolt vastavalt direktiivi 91/414/EMÜ artikli 4 lõikele 6 antud ajapikendus peab olema võimalikult lühike.
Kui load tühistatakse vastavalt artikli 2 lõikele 1 hiljemalt 30. septembriks 2005, lõpeb ajapikendus hiljemalt 30. septembril 2006.
Kui load tühistatakse vastavalt artikli 2 lõikele 3 hiljemalt 30. juunil 2007, lõpeb ajapikendus hiljemalt 31. detsembril 2007.
Artikkel 4
Käesolev otsus on adresseeritud liikmesriikidele.
Brüssel, 31. märts 2005

Labels: 12
20
3
6